**ОТЧЕТ**

**ЗА ДЕЙНОСТТА НА НАРОДНО ЧИТАЛИЩЕ „РАЗВИТИЕ-1870”**

**ПРЕЗ 2021 ГОДИНА**

*Уважаеми колеги, читалищни деятели,*

*Изминалата 2021 година отново бе белязана с трудности и несигурност, но с амбиция и последователност продължи работата на съставите и школите в читалището. Служителите, преподавателите, художествените ръководители и обучаващите се деца при нас успяха да работят отново в условия на смесена работа – онлайн и присъствено, с което се справиха отлично.*

*2020 г. бе юбилейна за Народно читалище „Развитие-1870”, но мероприятията по повод 150-годишнината на културната институция бяха отложени заради пандемията от коронавирус. На 11 май 2021 година, в Деня на Светите равноапостоли и славянобългарски просветители Кирил и Методий, читалището тържествено отбеляза своя юбилей. Официално бе открита мемориалната плоча в чест на д-р Стойчо Христов – инициатор, основател и пръв председател на читалище „Росица” от 1870 до 1873 г*, *Гочо Драгошинов – председателствал до 1875 г. и великият Стефан Пешев – пламенен патриот и революционер, създател на Севлиевския революционен комитет, председател на просветно-културното и революционно огнище до обесването му от турските власти на Площада на 25 юни 1876 г. Идеята за поставянето на плочата е на художествения ръководител на театралните състави на читалището – режисьорът Никола Узунов. Проектът и изработката са дело на известния скулптор Адриан Новаков, а средствата са дарени от д-р Любомир Узунов.*

*Проучи се и се осветли времето за последния половин век с издаването на книгата „Народно читалище „Развитие-1870” Севлиево 1970-2020г.”. Идеята за написването на история на читалището е на Данаил Лалев – председател на читалищното настоятелство от 2009 до 2019 г. и е подкрепена от настоящото ръководство в лицето на Емилиян Маринов. Автор на книгата от над 300 страници е историкът Петко Недялков, редактор е Галя Христова – дългогодишен секретар на културната институция. Печатът е дело на печатница „М-Прес”, а финансовата подкрепа е на „Идеал Стандарт – Видима” АД.*

*150-годишният юбилей на читалището бе прекрасен повод за награждаването на заслужили читалищни деятели и дарители.*

*Едно от основните направления в читалищната работа е свързано с* ***Детската школа по изкуствата****. В музикалния отдел се обучават общо 78 деца, в школата по балет – 45, а в школата по изобразително изкуство – 12. Похвални са инициативата и високият дух, с които децата и преподавателите работеха онлайн в условия на пандемия.*

*Учениците от музикалните ни школи -* ***пиано, класическа китара, синтезатор и солфеж*** *имаха малко, но отлични сценични изяви – участия в концерти и тържества по различни поводи, в конкурси. През миналата година Детската музикална школа навърши 70 години от създаването си. По този повод бе организиран и проведен празничен юбилеен концерт.* ***Поредното събитие, с което читалището отбеляза 150-годишнина от основаването си.***

*Най-активните участници в тези изяви бяха учениците на г-жа Иглика Грънчарова – Лилия Апостолова, Стефани Тотева, Силвия Петкова и Калоян Тодоров. През 2021 година възпитаничката на Иглика Грънчарова Стефани Тотева беше приета във Великотърновския университет с отличен успех да изучава „Музикална педагогика”. А след спечелената първа награда от конкурс, организиран от Американския университет в Благоевград – раздел „Изкуство”, Калоян Тодоров е вече студент в същия университет.*

*Децата, които се обучават в* ***школата по китара*** *с преподавател Цветан Радков участваха в Коледен концерт, в изява по повод Деня на детето, организирана от Община Севлиево, както и в концерта по повод 70 години Детска музикална школа. А в Деня на народните будители двама от възпитаниците на школата по китара направиха видео музикален поздрав за Фейсбук страницата на читалището. Мартин Казанджиев изпълни на китара „Меланхолия”, а Велизара Костова – „Валс”.*

*2021 година беше успешна и за* ***класа по народно пеене*** *с преподавател Цветина Маринова. Класът взе участие в Национален конкурс „Песенна дъга над Кутев”, град Котел откъдето се завърна с девет награди. А в края на годината децата от класа по народно пеене се изявиха блестящо и в Детския фолклорен конкурс „Златен славей”, за което заслужено получиха осем награди, сред които и златни медали.*

*През изминалата нелека година много добре работи* ***читалищната школа по изобразително изкуство*** *с преподавател Велизар Захариев. За отчетния период в Школата са записани 21 деца. Поради обявеното в страната извънредно положение децата бяха периодично обучавани в дистанционна форма. Децата от школата по изобразително изкуство участваха в 2 национални и 1 местен конкурси, откъдето имат награди и отличия. В края на месец май миналата година се организира съвместна изложба на малките художници. Двама от възпитаницте на Велизар Захариев бяха подготвяни за приемни изпити с рисуване. Виктор Павлов беше приет от първо класиране в Национална гимназия по приложни изкуства „Тревненска школа”, а Мартин Бангишев – в Академията за музикално, танцово и изобразително изкуство „Проф. Асен Диамандиев” в Пловдив. През миналото лято художниците изрисуваха стените на кабинет по информатика в Професионална гимназия „Марин Попов” в Севлиево.*

*2021 година отново беше белязана от пандемията от коронавирус. Като следствие от това отчитаме, че огромната структура на* ***фолклорен ансамбъл „Развитие”*** *направи всичко възможно да работи, съобразно мерките за безопасност, както и да постигне резултатите, към които се стремяха.*

*Във* ***фолклорен ансамбъл „Развитие”*** *участват 40 танцьори, 8 музиканти и 4 певци. Ръководителите на ансамбъла Весела и Йордан Йорданови работят с 30 младежи и девойки в две подготвителни групи, за което им помагат Лилия Христова и Павел Йорданов. Музикален ръководител е Пламен Пенчев, а вокален ръководител – Николина Ботева. Ансамбълът беше изправен пред предизвикателството да обнови оркестъра и вокалната си група с нови колеги, тъй като починаха четирима от тях – Христо Василев, Емил Щерев, Сабри Таталиев и Георги Димитров. Въпреки затрудненото положение, танцьорите, музикантите и певците успяха да се подготвят и да изнесат концерт на фестивала „Семе българско” през май месец миналата година. Ансамбълът взе участие и в два концерта по заявка, а в края на месец август участва и в Международния фестивал „Фолклорни нюанси” в Приморско. Имаше и покана от Франция за участие във фестивал в Конфулан, но наложените рестрикции не позволиха да се осъществи пътуването. Очакваме поканата да бъде потвърдена през настоящата година.*

***Детски фолклорен ансамбъл „Развитие”*** *е с главен художествен ръководител Весела Йорданова и помощник-ръководител Йордан Йорданов. Музикален и вокален ръководител е Пламен Пенчев. Детският ансамбъл, в който се обучават 60 деца работеше в затруднена обстановка и през изминалата година. В малкото месеци присъствено обучение децата бяха много старателни и успяха да се подготвят за Годишната продукция в края на месец юни. В концерта Детският фолклорен ансамбъл се представи пред родителите и съгражданите с почти едночасова програма. В нея участваха всички групи към Детския ансамбъл – Подготвителна, Младша и Старша възраст, както и вокалната група. Децата се подготвиха отлично и за участие в Международния фестивал „Фолклорни нюанси” в Приморско в края на месец август.*

*В* ***Детската школа за народни танци*** *с ръководители Весела и Йордан Йорданови се обучават 70 деца в четири възрастови групи. Заради пандемията бяхме принудени да въведем дистанционна форма на обучение в някои от месеците на изминалата година. Тази форма оказа положително въздействие върху работата, тъй като чрез нея децата поддържаха знанията и уменията си. А в периода на присъствено обучение натрупаха още нови умения и се представиха много добре пред публиката в Годишния концерт в средата на месец юни, състоял се пред Дом на културата „Мара Белчева”. В работата на детската школа ръководителите имат традиция да запознават децата с народни носии от различни фолклорни области. Те успяха да реализират това и през изминалата календарна година. Тъй като имаха забрана за провеждане на групово обучение, през месец октомври бяха принудени за първи път в тяхната работа да въведат индивидуално обучение. Изготвиха нови графици и работеха в три зали едновременно. Така през месец октомври успяха да поднесат на децата достатъчен материал и по-късно – в груповото обучение – продължиха да следват плана за работа на школата.*

***Курсът за овладяване на български народни хора „Развитие”*** *е с ръководители Весела и Йордан Йорданови. През миналата година обаче курсът не работеше пълноценно, поради вече познатите причини – пандемията от коронавирус и последващите заповеди за преустановяване на подобни дейности. Въпреки това ръководителите успяха да организират репетиционния процес така че да включат в обучителния процес нови хора, както и да работят с Представителната група. Участваха в юбилейното десето издание на събора „На армане с тъпане” в Разлог в края на месец юни. Там получиха благодарствен плакет от директора на този събор – доц. Георги Гаров. Участниците в конкурса се подготвиха и за Международния фестивал „Фолклорни нюанси” в Приморско.*

*През изминалата година двата състава –* ***Детският и Младежкият театрални състави*** *с художествен ръководител Никола Узунов продължиха работа по утвърдената учебна програма с теоретически и практически занимания за придобиване на умения в актьорското майсторство. Теоретичните уроци се водят съчетано с практическите занимания и така се оформя един цялостен репетиционен процес. Децата и младежите и от двата състава взеха участие в училищни, градски и локални масови културни прояви, с което допълнително допринасят за високия авторитет на Народно читалище „Развитие-1870”.*

***Младежкият театрален състав*** *подготви чудесен спектакъл – „Усмивката на Нушич”. Младежите представиха спектакъла за първи път извън Севлиево – пред публиката в Поморие. Там беше отличен с втора награда и индивидуални отличия. Спектакълът беше селекциониран и поканен за друг фестивал – международният театрален фестивал на името на възрожденеца Кръстьо Пишурка в Лом, но в деня преди отпътуването здравните власти карантинираха наш изпълнител и участието ни беше възпрепятствано. Пиесата е създадена от няколко комедийни миниатюри на майстора на сатирата Бранислав Нушич и буди възхищение у всеки, който го е гледал.*

***Детският театрален състав*** *имаше задача да подготви нова българска пиеса – „Приключенията на Мая в страната на безличните закони” от Магда Борисова. Пиеса с много житейска мъдрост и фантазия. Децата блестящо се справиха със сценичните си задачи въпреки трудностите, които трябваше да преодоляват. По здравословни и организационни причини репетиционният период беше смущаван, прекъсван и отново възстановяван, но накрая усилията бяха възнаградени. Резултатите са красноречиви – Детският театрален състав беше отличен с най-високите отличия на престижния фестивал „Сцена край морето” в Поморие. Учредената за пръв път Голяма награда на името на патрона на фестивала – поет, театрал и художник Пейо Пантелеев стана притежание на севлиевските деца в съревнование с представители от всички краища на България. Освен Първата награда бяха им връчени и поименни индивидуални отличия. Очакваме и двата спектакъла с нетърпение и пред публиката в Севлиево.*

*2021 година актьорите от* ***куклено-театралния състав*** *при Народно читалище „Развитие-1870” се срещаха, за да четат пиеси и за да изберат драматургичен текст, по който да възобновят работата на състава през настоящата година.*

*През 2021 година* ***Балетната школа*** *работи с 47 деца. През юни месец школата направи своя първи самостоятелен концерт на читалищна сцена. Спектакълът бе грандиозен финален завършек на учебната година. А отново през юни Балетната школа, с представител Лилия Апостолова участва в националния конкурс „Пусть всегда будет солнце”, организиран от Национално движение „Русофили”. Форумът се проведе онлайн в Руското посолство в София, където Лилия Апостолова спечели втора награда в категория „Танц”. Тя представи испански танц по мотиви от балета „Раймонда” на Александър Глазунов. Художественият ръководител Иванка Цанова бе удостоена от журито с благодарствена грамота за танца по нейна хореография.*

*През изминалата година* ***фолклорна формация „Веселина”*** *с художествен ръководител Жозе Понзоне имаше участия в три фестивала – в село Горна Росица, Приморско и Стара Загора, откъдето се завърнаха с отличия. Целеустремеността на художествения ръководител и желанието му за работа, поддържат духа на формацията и продължават да развиват делото на предишния ръководител – Веско Самуилов.*

*Най-значимото за фотоклуб „Севлиево” бе интересната и различна фотоизложба по повод 150-годишнината на читалището. Експозицият, дело на членовете на* ***фотоклуба****, представи в детайли дейността на читалищните школи и състави. Кадрите заснеха фотографите Анета Мирчева, Антоанета Обретенова, Дарина Петкова, Илко Илев, Петя Пастухова и Райко Митев. Фотографите от клуба бяха организирали и две снимания на открито – „Създаване на пролетен портрет” и „Създаване на есенен портрет” в околностите на Севлиево. Фотоклуб „Севлиево” беше съорганизатор с читалището на първото издание фотоконкурс „Ежедневни чудеса”, който се проведе успешно онлайн в последния месец декември на 2021 година.*

*И работата на* ***литературния кабинет „Пеньо Пенев”*** *с ръководител Димитър Васин бе много добра през отчетния период.* *Издадени са 12 броя литературни страници „Бразди” в общинския вестник „Росица”, а с нови книги се представиха пред своите почитатели петима от членовете на клуба. Срещите на нашите автори в училищата в Севлиево и села от общината са 5 на брой. А трима от членовете на кабинета са включени в национални издания. Отново през юли от читалището и кабинет „Пеньо Пенев” организираха литературен конкурс „Аз, глас и съвест на епохата”, който беше много успешен. След това работата на литературния кабинет продължи активно онлайн.*

***С вяра в бъдещето на фестивала „Вълшебникът театър” и благодарение на съвременните технологии успешно се проведе и единадесетото поред издание на националния форум. Заявките за участие пристигнаха отново от всички краища на България – 11 на брой. Отличените участници и състави получиха по пощата заслужени грамоти, парични и предметни награди.*** *Единадесетият фестивал „Вълшебникът театър” вече е в театралната история на читалището, поредно издание, с което се гордеем. Започва подготовката за дванадесетия фестивал.*

*Заради пандемията от коронавирус нямахме възможност да проведем юбилейното десето издание на* ***събора „Северняшки гайтани”****, но за наша радост организирахме отпечатването на сборник с доклади от научната кръгла маса „Хорото, което ни свързва”, която се проведе в Севлиево през 2020 година. Тази книга ще бъде ценна както за специалисти, така и за любители на българския фолклор.*

*2021 г. бе успешна за кино* ***„21 век”****. Съобразявайки се със заповедите на здравното министерство, киното бе затворено почти 6 месеца, а през останалото време работеше при намален капацитет от 30 и 50%. Въпреки обективните затруднения, екипът се справи много добре, поставяйки си за цел да се осигуряват хубави нови филми, качествени прожекции и добро обслужване. Подобрени бяха договорните взаимоотношения с най-големите фирми, разпространители на филми в България – „Форум филм”, „Александра филмс” и „БТВ Медия груп”. Подобрена бе и рекламната стратегия. Осъществени бяха 473 прожекции на 52 нови филмови заглавия, показани пред повече от 4 000 зрители, а получените приходи в сравнение с 2020 година са с 13 000 лева повече. Но киното не е само източник на приходи. Чрез него читалището осъществява една от мисиите си – да предоставя възможност на севлиевци, особено на децата и младите хора, да прекарат приятно и смислено част от свободното си време, общувайки с изкуството.*

*През 2021 година по инициатива на г-н Маринов се осъществи идеята за локално отопление на административната част на сградата в читалището, с което драстично намаляха разходите за отопление. Осигурени са лаптоп за организатор читалищна дейност, художествените ръководители на балетната школа и фолклорен ансамбъл „Развитие. С читалищни средства са закупени поли и мъжки скарпини за ансамбъла.*

*Дългоочакваният ремонт на салона бе най-значимата инициатива през изминалата година. Със средства на дарителите – бизнес сдружение „Севлиево 21 век” и Ротари клуб Севлиево, както и със собствени средства, през месец февруари тази година приключиха и довършителните дейности по салона. За нас това беше мечта, която се превърна в реалност, благодарение на дарителите, за което сме им признателни. За да може на тази сцена да се случват запомнящи се и стоплящи сърцата на публиката събития.*

*През изминалата година всички заедно доказахме, че изкуството и жаждата за красивото са необходими, за да преодолеем изпитанията във времената, в които живеем. Защото изкуството е вечна ценност, която ще ни е необходима и занапред.*

*Настоящата година ще реализираме плануваните мероприятия и събития. За да докажем, че Народно читалище „Развитие-1870” е сред най-добрите културни институции в България. За да пребъде!*

24.03.2022г. Емилиян Маринов –

гр. Севлиево Председател на НЧ ”Развитие-1870”